
Tisztelt Képviselő-testület!
I. Előzmények:
Fót Város Önkormányzat Képviselő-testületének a helyi adókról szóló 25/2017. (VII.6.) önkormányzati rendelete a megalkotása óta eltelt 8 év alatt érdemben nem került módosításra, az eszközölt módosítások főként technikai jellegűek voltak, részletszabályokra terjedtek ki. 

Az új adórendelet tervezete mérsékelt adókorrekciót tartalmaz. A javaslat szerint változik az építményadó és a telekadó mértéke, viszont változatlanok maradnak a helyi adókat érintő kedvezmények és mentességek, valamint a helyi iparűzési adó mértéke. A helyi adók korrekciójára azért van szükség, mert az építmény- és telekadó tekintetében az adómértékek, a mentességek köre, illetve a kedvezmények lényegében 2016 óta változatlanok, a lakosságot érintő lakáscélú ingatlanok esetében pedig az adómérték 2006 (!) óta változatlan. 
Közben viszont jelentősen változott az országos (inflációs környezet), a térségi (a környező települések adómértékei) és a helyi gazdasági környezet (kiadások növekedése és források csökkenése) is. Éppen ezért a javaslat célja a jelenlegi pénzügyi környezethez igazítani (korrigálni) a helyi adók mértékét. A korrekció mértéke ugyanakkor mérsékelt, hiszen elmarad mind a kiszabható maximális összegtől, mind a környező településekétől, miközben a lakosság és a kisvállalkozások a plusz adóterheknek mindössze a töredékét viselik. A befolyó plusz bevételek pedig biztosítják, hogy a Képviselő-testület a 2026-os költségvetést úgy tudja elfogadni, hogy a működés színvonala és pénzügyi stabilitása megmarad, miközben jut forrás a fejlesztésekre is.
Az elmúlt évek/évtizedek alatt a halmozott infláció következtében az önkormányzati kiadások folyamatosan növekedtek, kormányzati intézkedések, illetve egyéb gazdasági környezeti hatás miatt az önkormányzati gazdálkodás pénzügyi mozgástere folyamatosan szűkült. A működési kiadások növekedési ütemét az azokat finanszírozni hívatott központi költségvetési támogatások dinamikája messze nem követte, a finanszírozásban az önkormányzati „saját erő” folyamatosan növekedett, az olló tovább nyílt. A központi fejlesztési támogatások dinamikája az utóbbi években jelentősen megtört, egyre kevesebb a pályázati lehetőség. A helyzetet tovább rontja a szolidaritási hozzájárulás folyamatos emelkedése (ennek összege 2020-ban 36 M forint volt, 2025-ben már 954 M forint, 2026-ra várhatóan 1 050 M forintra emelkedik), valamint a 2025. évben bevezetett mechanizmus, melynek keretében évről évre a helyi iparűzési adó növekményének egy része elvonásra kerül.
Mindezek következtében a működés fenntarthatósága, további városfejlesztési, beruházási célok megvalósítása érdekében az adómértékek, valamint az adómentességek és adókedvezmények körének mérsékelt korrekciója, felülvizsgálata, illetve újra gondolása elengedhetetlenül szükséges.

Ezeknek az új adóbevételeknek köszönhetően – a jövő évre áthúzódó fejlesztések mellett – megvalósulhat a Fóti Garay János Általános Iskola ebédlő kivitelezése; az új Könyvtár épület kivitelezése; a Szent Imre utca és Móricz Zsigmond - Géza fejedelem - Szent Benedek utcák csomópontjának fejlesztése TOP_PLUSZ pályázatból; útfelújítások és aszfaltozások; energetikai beruházások; iskolai sportpályák felújítása pályázatból vagy az új kalandpark a Fóti tónál. Az adók mértékének változása ugyanakkor – főként – a magánszemélyek és a kisvállalkozások esetében rendkívül mérsékeltek.

Miközben Fóton az elmúlt években nem változott az adó mértéke, a környező településeken ez nem mondható el, az önkormányzatok bevett gyakorlata, hogy időről-időre felülvizsgálják és korrigálják azt (Dunakeszi éppen egy éve fogadta el az új adórendeletét), ezzel egyensúlyban tartva a bevételeiket a kiadásaikkal. Ennek az eredményét láthatjuk akkor, amikor a városunk fejlődésének lemaradását a térség településeihez viszonyítjuk, amelynek az oka részben abban keresendő, hogy a Fóthoz képest – arányaiban – magasabb adók és nagyobb bevételek több mozgásteret biztosítottak számukra a fejlesztésekre, beruházásokra. Például:

· Dunakeszi esetében az építményadó (kedvezmények nélkül) 340 Ft/m² és 1530 Ft/m² között változik, magánszemély építményadója lakás esetén még 50%-os adókedvezmény esetében is 170 Ft/m², szemben a jelenlegi fóti 100 Ft/m²-rel.

· Míg Göd esetében az építményadó üzleti célú építmény esetében 500 Ft/m² és 2000 Ft/m² között van (viszonyításképpen városunkban a maximum jelenleg 1000 Ft/m²).

· Ráckeve esetében pedig az építményadó mértéke minimum 250 Ft/m² magánszemélyeknek és vállalkozásoknak is.

· A telekadó Budaörsön például 250 Ft/m², Gödön 260 Ft/m², Veresegyházon 440 Ft/m², Dunakeszin pedig 536 Ft/m² is lehet - városunkban ez jelenleg maximum 200 Ft/m².

· Veresegyház, Szentendre, Maglód vagy éppen Dunaharaszti esetében pedig az építmény- és telekadó mellett kommunális adó is van – utóbbi éves mértéke a 30 000 Ft/ adótárgyat is meghaladhatja. 

A helyi szabályozást a térségi gyakorlathoz igazítva viszont Fót is nagyobb költségvetési (és fejlesztési) mozgásteret nyerhet. Látható, hogy sokszor jelentős lemaradásban van a városunk az adóbevételek terén, így nem cél egy lépésben a környező települések szintjére hozni ezeket, azonban a mérsékelt korrekció legalább szűkíti az ollót.  

A helyi önkormányzat adóztatási tevékenységét a helyi adókról szóló 1990. évi C. törvény (továbbiakban: Htv.) alapján és keretei között megalkotott helyi rendelet alapján végezheti. Az adózás eljárási kérdéseit az adózás rendjéről szóló 2017. évi CL törvény (továbbiakban: Art.) szabályozza.

A Htv. 6. §-a szerint az önkormányzat adómegállapítási joga arra terjed ki, hogy:

· vagyoni típusú adót (építményadó, telekadó), kommunális jellegű adót, helyi iparűzési adót, vagy ezek valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit.
· az adó bevezetésének időpontját és időtartamát (határozott vagy határozatlan időre) meghatározza,

· az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan – a Htv.-ben meghatározott felső határokra, illetőleg a Htv. 16. § a) pontjában, a 22. § a) pontjában, a 26. §-ában, a 33. § a) pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt összegére (a felső határ és a felső határ növelt összege együtt: adómaximum) figyelemmel – megállapítsa, 
· a Htv.  második részében meghatározott mentességeket, kedvezményeket további mentességekkel, kedvezményekkel, így különösen a lakások esetében a lakásban lakóhellyel rendelkező eltartottak számától, a lakáson fennálló, hitelintézet által lakásvásárlásra, lakásépítésre nyújtott hitel biztosítékául szolgáló jelzálogjog fennállásától, a lakásban lakóhellyel rendelkezők jövedelmétől függő mentességekkel, kedvezményekkel kibővítse,
· a Htv. és az Art., valamint az adóigazgatási rendtartásról szóló törvény keretei között az adózás részletes szabályait meghatározza,
A Htv. 7. § c) pontja értelmében az önkormányzat adómegállapítási jogát tehát korlátozza az, hogy az általa bevezetett adó mértékeként nem állapíthat meg többet az adómaximumnál. A Htv. hivatkozott rendelkezése szerint a fentebb hivatkozott adónemekben az adómaximumot 2026. január 1-jétől a következő táblázat tartalmazza:

	Adónem
	Adómaximum (2026.)

	Építményadó (épület, épületrész után): 
	3059,3 Ft/m²

	Telekadó: 
	556,2 Ft/m²


Magyarország gazdasági stabilitásáról szóló 2011. évi CXCIV. törvény 32.§-a szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. Ezen rendelkezés az önkormányzati adórendeletekre is vonatkozik, ami azt jelenti, hogy ha az önkormányzat valamely adóév január 1. napján új adórendeletet, vagy a hatályos szabályozást (pl. adómérték tekintetében) módosító adórendeletet szándékozik hatályba léptetni, melyek legkorábban a kihirdetést követő 30. napon léphetnek hatályba, akkor azokat legkésőbb december 1-jéig ki kell hirdetni.

A helyi adózás újra szabályozása annak komplexitása miatt új rendelet megalkotását teszi szükségessé.

II. A döntéshez szükséges információk, tájékoztatások:
Az építményadó vonatkozásában a jelenleg hatályos adómértékek helyett az alábbi adómértékeket javaslom bevezetni. Az adómentesség tekintetében a jelenlegi szabályozást javaslom.
	Adótárgy kategória
	Jelenleg hatályos adómérték (Ft./m²)
	Javasolt adómérték (Ft./m²)

	Lakás, ill. lakáshoz tartozó egyéb helyiség (belterület, Sikátorpuszta, külterület)
	100
	130

	Garázs (belterület, Sikátorpuszta, külterület)
	200
	300

	Kereskedelmi egység

helyrajzi számonként 100 m2-ig (belterület, Sikátorpuszta)
	400
	600

	Kereskedelmi egység

helyrajzi számonként 100 m2 felett (belterület, Sikátorpuszta)
	400
	1 400

	Egyéb, nem lakás céljára szolgáló építmény

helyrajzi számonként 200 m2-ig (belterület, Sikátorpuszta
	200
	600

	Egyéb, nem lakás céljára szolgáló építmény

helyrajzi számonként 200 m2 felett (belterület, Sikátorpuszta)
	400
	1 400

	Déli vállalkozási terület belterülete
	700
	1 750 

	Déli vállalkozási terület külterülete
	1 000
	2 650 

	Üdülő
	200
	300

	Külterületi mezőgazdasági és egyéb rendeltetésű építmény
	300
	450


A telekadó vonatkozásában a jelenleg hatályos adómértékek helyett az alábbi adómértékeket javaslom bevezetni. Az adómentesség tekintetében a jelenlegi szabályozást javaslom. Továbbra is javaslom a magánszemély telektulajdonos részére nyújtandó 40 %-os adókedvezmény megtartását.
	Adótárgy kategória
	Jelenleg hatályos adómérték (Ft./m²)
	Javasolt adómérték (Ft./m²)

	Belterületi telek
	200
	350

	Külterületi telek
	0
	0

	Lakóépülettel, üdülővel, hétvégi házzal, garázzsal, tárolóval, nem vállalkozás céljára szolgáló egyéb épülettel beépített telek
	0
	0

	Helyi Építési Szabályzat szerint nem beépíthető telek, vagy nem beépítésre szánt terület
	0
	0

	A korábban 0101 és 0201 helyrajzi számon nyilvántartott, a Barackos területén elhelyezkedő ingatlanok - amíg az ingatlanok közművesítése nem történt meg, és emiatt nem adható ki építési engedély, vagy az építési tevékenység egyszerű bejelentésére nincs mód - az építési engedély kiadásához, vagy az egyszerűsített bejelentésig szükséges közművesítés megtörténtéig
	0
	0

	A nem magánszemély tulajdonában álló út
	0
	0


A fentiek alapján a következő rendeletalkotási javaslatot terjesztem a Tisztelt Képviselő-testület elé.
III. Rendelet-alkotási javaslat:

Fót Város Önkormányzat Képviselő-testülete megalkotja a helyi adókról szóló …/2025. (…) önkormányzati rendeletet.

Jogszabályi hivatkozás: 

· Helyi adókról szóló 1990. évi C. törvény

· Az adózás rendjéről szóló 2017. évi CL törvény

· Magyarország helyi önkormányzatairól szóló 2011. évi CLXXXIX. törvény

· Magyarország gazdasági stabilitásáról szóló 2011. évi CXCIV. törvény

· A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény
· Alaptörvény

Az előterjesztés mellékletei:

1. melléklet: Fót Város Önkormányzat Képviselő-testületének …/2025. (…) önkormányzati rendelet-tervezete a helyi adókról (indoklás és előzetes hatásvizsgálati lap)

